Tersløsegård
Tersløsegård, tidligere hovedgård (sædegård) i landsbyen Tersløse 10 km nordvest for Sorø. Gården er kendt fra 1200-t.; den ejedes 1745-54 af Ludvig Holberg, der fik oprettet baroniet Holberg (1747-54) og testamenterede gården til Sorø Akademi. Avlsgården frasolgtes i 1818.
Hovedbygningen fra 1737 med sidefløje fra anden halvdel af 1700-t. blev 1905 overtaget af Soransk Samfund, der lod Martin Nyrop restaurere den. I 1917 oprettedes Den Holbergske Stiftelse, Tersløsegård, der ejer gården og har indrettet museum med mindestuer for Holberg.